આજે આખોય દિવસ ખૂબ અકળાવનારો હતો. સવારમાં ઉઠ્યો ત્યારથી પરમદિવસે મેં તરતા મૂકેલા વિધાન સામે મીડીયા અને પત્રકારોનો આખો સમૂહ મારા એકદંડિયા મહેલની સામે જમા થઈ રહ્યો હતો. પરમદિવસે મને મારા સેક્રેટરીએ કહ્યું હતું કે ‘આજ કુછ તૂફાની કરતે હૈ’ અને મેં પ્રિ-બજેટ ભાષણમાં સંથાગારમાં કહેલું કે કેટલાક કરવેરા, કેટલાક ભાવવધારા કરવા એ સરકારની મજબૂરી છે, ઘોડાગાડી અને બળદગાડા માટે વાપરવામાં આવતા બળતણ (બળદગાડામાં જોડાતા બળદો અને ઘોડાગાડીમાં જોડવામાં આવતા ઘોડાઓના ખોરાક)ના ભાવ અનિયંત્રિત કરેલ છે, વળી હસ્તિનાપુર મુદ્રાની સામે ગાંધારમુદ્રાનું સતત થઈ રહેલું અવમૂલ્યન જોતાં હસ્તિનાપુરથી આયાત કરવામાં આવતા બળતણના ભાવ આપોઆપ જ વધી ગયા, એ બધે પહોંચી વળવા ભાવ અનિચ્છાએ વધારવો પડ્યો છે. વિરોધપક્ષોએ ગઈકાલે સંથાગારમાં મુદ્દો ઉછાળ્યો કે મારુ અકાઊન્ટ ‘રિઝર્વ બેન્ક ઑફ હસ્તિનાપુર’ માં છે અને ત્યાંની મુદ્રામાં જ મારી પાસે કાળુ નાણું ત્યાં જમા છે, તેથી હું પોતે જ ગાંધારની મુદ્રાઓનું અવમૂલ્યન થવા દઉં છું. કોને ખબર આ બધી વાતો બહાર કેમ આવી જાય છે !